  Туспуктэм: Анжелика Тихонова Наталия Сильвестрова Удмуртиын тылобурдо грипп вӧлмон кышкытлык услын Глазкарын, Ижкарын, Глаз, Дэри, Кез но Красногорск ёросъёсын гурт тылобурдоосты быдтон понна басьтон ужрадъёс ортчытӥзы. 1 сюрс 302 возёсысь оглом 25 сюрс 897 тылобурдоез басьтӥзы. Со сярысь элькунысь ветеринарияя управленилэн пресс-службаез ивортӥз. Тылобурдо возисьёслы ыштонъёсты берыктозы. Пудо-животэз эмъянъя кун служба югдурез эскеронзэ азьланьтэ, уясь кыр тылобурдоос улон интыосты чакланъя рейдъёс ортчытъя. Удмуртиысь тылобурдо вордон фабрикаосын кышкытлыклэсь утиськон ужрадъёсты кужмоятӥзы. Кулэм тылобурдоосты шедьтэм сярысь трос гинэ ивортонъёс вуо. Туннэ нуналлы Глазовысь 600 но Ижкарысь 100-лэсь трос бырем чайка шедьтӥзы. Со уясь бурдоослэсь ик висёнзэс но шараязы. Соин ик чайкаослэсь лыдзэс чаклан понна элькунысь инкуазь узырлыкъёсъя но инкуазез утёнъя министерство со тылобурдоосты пӧйшуран ресурсъёс пӧлы пыртыны ӵектӥз. Тодэ вайытом, тылобурдо грипп потон интыосты Глазкарын, Ижкарын, Кез но Красногорск ёросъёсын шедьтӥзы. Тегъёс: тылобурдоос тылобурдогрипп висён Удмуртия  